b'\n_START_ARTICLE_\nHugo Banzer\n_START_SECTION_\nMilit\xc3\xa6ruddannelse\n_START_PARAGRAPH_\nBanzer blev f\xc3\xb8dt p\xc3\xa5 landet i Bolivias lavland i departementet Santa Cruz. Han modtog uddannelse i milit\xc3\xa6ret i Bolivia. Han gik endvidere p\xc3\xa5 milit\xc3\xa6rakademier i Argentina, Brasilien og  USA, herunder p\xc3\xa5 Armored Cavalry School i Fort Hood, Texas og p\xc3\xa5 School of the Americas i Georgia. _NEWLINE_Banzer blev udpeget som oberst i 1961 og blev tre \xc3\xa5r senere udpeget som uddannelses- og kulturminister i general Ren\xc3\xa9 Barrientos\' milit\xc3\xa6rregering.  Banzer blev interesseret i politik og st\xc3\xb8ttede den h\xc3\xb8jreorienterede bolivianske h\xc3\xa6r.\n_START_SECTION_\nSom kupmager, 1970\xe2\x80\x931971\n_START_PARAGRAPH_\nI 1970 trak dav\xc3\xa6rende pr\xc3\xa6sident Juan Jos\xc3\xa9 Torres Bolivia i en venstreorienteret retning, hvilket medf\xc3\xb8rte uro blandt Bolivias konservative kredse og ogs\xc3\xa5 i Nixon administrationen. Torres havde indkaldt en "Folkeforsamling" (Asamblea del Pueblo) best\xc3\xa5ende af minearbejdere, fagforeningsledere, b\xc3\xb8nder og studenter. Folkeforsamlingen var blevet overladt vidtg\xc3\xa5ende bef\xc3\xb8jelser, hvilket var blevet skarpt kritiseret fra konservative kredse. Kort forinden havde Torres\' regering nationaliseret olieselskabet Gulf Oils aktiviteter i Bolivia, hvilket ligeledes havde medf\xc3\xb8rt st\xc3\xa6rke reaktioner i Bolivia og i udlandet. Banzer var en af de st\xc3\xa6rkeste kritikere i Bolivia. I begyndelsen af 1971 fors\xc3\xb8gte en del af Bolivias milit\xc3\xa6r at gennemf\xc3\xb8re et milit\xc3\xa6rkup, hvilket dog slog fejl, hvorefter Banzer flygtede til Argentina. Han havde dog ikke opgivet sine ambitioner om at overtage magten.\n_START_SECTION_\nDiktator, 1971\xe2\x80\x931978\n_START_PARAGRAPH_\nEfter en l\xc3\xa6ngere planl\xc3\xa6gning lykkedes det den 18. august 1971 general Hugo Banzer at iv\xc3\xa6rks\xc3\xa6tte et succesfuldt opr\xc3\xb8r blandt milit\xc3\xa6ret. Opr\xc3\xb8ret begyndte i Santa Cruz de la Sierra, hvor Banzer havde mange st\xc3\xb8tter. Opr\xc3\xb8ret spredte sig til garnisionerne i La Paz, hvor opr\xc3\xb8ret udviklede sig blodigt. Det er omstridt i hvilket omfang kuppet fik st\xc3\xb8tte fra USA og Brasilien, men det er velbeskrevet, at Nixons administration ydede st\xc3\xb8tte til Banzer i form af r\xc3\xa5dgivning og finansiel st\xc3\xb8tte. Med de gode kontakter kunne general Banzer fremst\xc3\xa5 som regimets st\xc3\xa6rke mand, og f\xc3\xa5 dage efter kuppet kunne han den 22. august lade sig inds\xc3\xa6tte som Bolivias pr\xc3\xa6sident. Den afsatte pr\xc3\xa6sident Juan Jos\xc3\xa9 Torres m\xc3\xa5tte flygte til Buenos Aires. Bander modtog efter kuppet st\xc3\xb8tte fra de to st\xc3\xb8rste partier i landet; centrum-h\xc3\xb8jre partiet Movimiento Nacionalista Revolucionario (MNR) ledet af tidligere pr\xc3\xa6sident V\xc3\xadctor Paz Estenssoro og det konservative Falange Socialista Boliviana ledet af Mario Guti\xc3\xa9rrez._NEWLINE_Bolivia havde under pr\xc3\xa6sident Torres\' venstreorienterede regering v\xc3\xa6ret plaget af omfattende strejker, uro og ustabil \xc3\xb8konomi bl.a. som et resultat af Torres\' politiske eksperiment med neds\xc3\xa6ttelsen af Folkeforsamlingen og overladelse af omfattende bef\xc3\xb8jelser til fagforeningerne under ledelse af trotskisten Juan Lech\xc3\xadn. Et v\xc3\xa6sentligt element i Banzers politik var derfor genskabelse af "lov og orden". Med st\xc3\xb8tten fra _NEWLINE_V\xc3\xadctor Paz Estenssoro og Gutierrez havde Banzer en vis legitimitet som pr\xc3\xa6sident, og denne blev benyttet til at sl\xc3\xa5 ned p\xc3\xa5 venstreorienterede aktiviteter i landet. Alle venstreorienterede partier blev forbudt, fagforeningerne suspenderet og universiteterne lukket. Banzer havde st\xc3\xb8tte fra store dele af befolkningen, der var tr\xc3\xa6t af de foreg\xc3\xa5ende \xc3\xa5rs venstreorienterede eksperimenter under Ovando og Torres, ligesom centrum-h\xc3\xb8jre partierne st\xc3\xb8ttede Banzer. I 1974 oph\xc3\xb8rte den politiske st\xc3\xb8tte imidlertid, da det blev klart, at Banzer ikke havde t\xc3\xa6nkt sig at afholde valg, men i stedet agtede at forts\xc3\xa6tte som landets leder alene med milit\xc3\xa6rets st\xc3\xb8tte. P\xc3\xa5 dette tidspunkt forb\xc3\xb8d Banzer al politisk aktivitet og sendte alle betydende politiske ledere, inklusive  Paz Estenssoro, i eksil._NEWLINE_Menneskerettighedsgrupper h\xc3\xa6vder, at flere tusinde bolivianere s\xc3\xb8gte politisk asyl i udlandet under Banzers regime mellem 1971-78 (ogs\xc3\xa5 kaldet Banzerato), og at der i perioden blev arresteret omkring 3.000 politiske modstandere, 200 blev dr\xc3\xa6bt og mange flere torteret. I k\xc3\xa6lderen under Indenrigsministeriet blev ca. 2.000 personer holdt fanget og torteret i tiden under Banzer. Tortur under Banzer var vidt udbredt og Banzers regime hyrede naziforbryderen Klaus Barbie som konsulent. Mange andre forsvandt bare._NEWLINE_En del af den stabilitet, der blev opn\xc3\xa5et i Bolivia under Banzer var resultatet af, at landet under Banzer havde nem adgang til optagelse af l\xc3\xa5n og kreditter i udlandet. En del af disse l\xc3\xa5n m.v. blev ydet i form af bistand til en r\xc3\xa6kke infrastruktur-projekter af tvivlsom beskaffenhed, men som dog gjorde indtryk i visse dele af befolkningen, ligesom de mange projekter gav grobund for yderligere korruption i det i forvejen korruptionsplagede land. _NEWLINE_I 1975 genetablerede Banzer Bolivias diplomatiske forbindelser til Chile, der havde v\xc3\xa6ret afbrudt siden 1962. Genoptagelsen skete som led i bestr\xc3\xa6belserne p\xc3\xa5 at give Bolivia adgang til Stillehavet; en adgang der gik tabt med nederlaget i Stillehavskrigen i slutningen af 1800-tallet, hvor Bolivia m\xc3\xa5tte afst\xc3\xa5 provinsen Litoral til Chile. I forbindelse med forhandlingerne i 1970\'erne tilb\xc3\xb8d Chile en landkorridor til Bolivia langs gr\xc3\xa6nsen til Peru. Peru skulle imidlertid i henhold til \xc3\xa6ldre traktater om omr\xc3\xa5det acceptere s\xc3\xa5dan overdragelse af chilensk territorium, og Peru n\xc3\xa6gtede at medvirke til overdragelsen og foreslog i stedet, at omr\xc3\xa5det skulle underl\xc3\xa6gges alle tre lande, hvilket Chile ikke kunne acceptere. Forhandlingerne br\xc3\xb8d herefter sammen, og Bolivia afbr\xc3\xb8d herefter atter de diplomatiske forbindelser med Chile, efter Banzers afs\xc3\xa6ttelse i 1978.\n_START_SECTION_\nDemokratisk omv\xc3\xa6ltning i 1978\n_START_PARAGRAPH_\nEfter pres fra Carter administrationen gik Banzer i 1978 med til at p\xc3\xa5begynde en forsigtig "demokratisk \xc3\xa5bning". Der blev givet begr\xc3\xa6nset amnesti til politiske modstandere og landet forberedte sig p\xc3\xa5 afholdelse af frie valg. Da den dav\xc3\xa6rende bolivianske forfatning ikke tillod valg af en siddende pr\xc3\xa6sident, udpegede Banzer en marionet, general Juan Pereda. Det var forventet, at Pereda kunne blive valgt om n\xc3\xb8dvendigt gennem hj\xc3\xa6lp fra regeringen, hvorefter Banzer efter fire \xc3\xa5r med Pereda selv kunne stille op til et nyt valg. Op til valget viste der sig massiv st\xc3\xb8tte til den venstreorienterede opposition under ledelse af Hern\xc3\xa1n Siles (UDP). Valget blev gennemf\xc3\xb8rt med massiv valgsvindel og Pereda blev erkl\xc3\xa6ret vinderen. Der udbr\xc3\xb8d herefter omfattende strejker og uroligheder, der lammede landet. Uafh\xc3\xa6ngige organisationer bekr\xc3\xa6ftede forekomsten af udbredt svindel. Banzer valgte herefter at annullere valgresultatet og erkl\xc3\xa6rede, at der ikke ville blive afholdt valg de n\xc3\xa6ste par \xc3\xa5r. _NEWLINE_Banzer havde dog ikke forudset general Peredas reaktion. Pereda f\xc3\xb8lte sig udnyttet af Banzer, og som officiel vinder af valget udnyttede han denne legitimitet til at drage fordel af, at store dele af h\xc3\xa6ren var blevet tr\xc3\xa6tte af Banzers manipulation med h\xc3\xa6ren for opn\xc3\xa5else af egne fordele. Det fulgte derefter atter et milit\xc3\xa6rkup i Bolivia, og Banzer m\xc3\xa5tte forlade pr\xc3\xa6sidentpaladset i juli 1978. Pereda blev herefter indsat som pr\xc3\xa6sident af h\xc3\xa6ren, dog ikke som demokratisk valgt, da valgsvindlen havde v\xc3\xa6ret for \xc3\xa5benlys.\n_START_SECTION_\nPolitisk leder\n_START_PARAGRAPH_\nDa Banzer blev v\xc3\xa6ltet, dannede han et politisk parti, Acci\xc3\xb3n Democr\xc3\xa1tica Nacionalista (ADN), der tiltrak en stor del af de konservative kredse, der havde st\xc3\xb8ttet Banzers regime. Banzer stillede op til de demokratiske valg i 1979 og 1980, hvor han begge gange blev nr. tre. I 1980 fandt yderligere et milit\xc3\xa6rkup sted i Bolivia, og f\xc3\xb8rst i 1982 kunne vinderen af valget i 1980, Hern\xc3\xa1n Siles, inds\xc3\xa6ttes._NEWLINE_Banzer var en skarp modstander af Siles\' UDP regering (1982-85) men var mere im\xc3\xb8dekommende overfor den n\xc3\xa6ste regering ledet af V\xc3\xadctor Paz Estenssoro, der i 1985 blev valgt til pr\xc3\xa6sident af kongressen. Banzers parti, ADN, st\xc3\xb8ttede i perioden en r\xc3\xa6kke af Paz\' \xc3\xb8konomiske reformer, der blev iv\xc3\xa6rksat for at bek\xc3\xa6mpe det st\xc3\xa6rkt g\xc3\xa6ldsplagede land, der p\xc3\xa5 dette tidspunkt tillige var plaget af hyperinflation og omfattede uro med fagforeningerne. Ved valget i 1989 blev Banzer nr. 2, med da ingen af kandidaterne havde opn\xc3\xa5et 50% flertal, st\xc3\xb8ttede Banzer og ADN i kongressen i stedet valgets nr. 3, den venstreorienterede  Jaime Paz (MIR), der herefter blev pr\xc3\xa6sident med Banzers og ADN\'s st\xc3\xb8tte mod til geng\xc3\xa6ld at st\xc3\xb8tte Banzer og ADN ved et fremtidigt valg.  Den tidligere diktator blev nr. 2 ved valget i 1993 efter MNR\'s Gonzalo S\xc3\xa1nchez de Lozada. Ved valget i 1997 blev Banzer imidlertid vinderen med en smal margin og kunne indtr\xc3\xa6de i pr\xc3\xa6sidentembedet med st\xc3\xb8tte fra en bred centrum-h\xc3\xb8jre koalition.\n_START_SECTION_\nDemokratisk valgt pr\xc3\xa6sident (1997\xe2\x80\x932001)\n_START_PARAGRAPH_\nBanzer tiltr\xc3\xa5dte som pr\xc3\xa6sident i 1997 i en alder af 71 \xc3\xa5r. Han var den f\xc3\xb8rste tidligere diktator i Latinamerika, der var lykkedes at genvinde magten ved et demokratisk valg. I Banzers regeringstid iv\xc3\xa6rksatte har et omfattende program mod den ulovlige dyrkning og handel med coca. Programmet var kontroversielt i Bolivia, s\xc3\xa6rlig blandt den oprindelige befolkning. Banzers regeringsperiode var endvidere pr\xc3\xa6get af de s\xc3\xa6dvanlige trakasserier med fagforeningerne. _NEWLINE_Banzer var pr\xc3\xa6sident under den s\xc3\xa5kaldet "Vandkrig" i 2000, der havde sit udspring i privatiseringen af vandforsyningen i Bolivias tredjest\xc3\xb8rste by Cochabamba. I forbindelse med privatiseringen steg priserne p\xc3\xa5 vand, opstod omfattende uroligheder, der kulminerede med mordtrusler mod medarbejderne i den private virksomhed, der havde overtaget vandforsyningen, m\xc3\xa5tte Banzers regering opgive privatiseringen. _NEWLINE_Banzer blev i 2001 diagnosticeret med lungekr\xc3\xa6ft, og han m\xc3\xa5tte g\xc3\xa5 af som pr\xc3\xa6sident den 7. august 2001 som f\xc3\xb8lge af helbredsproblemer. Han blev afl\xc3\xb8st af sin vicepr\xc3\xa6sident Jorge Quiroga._NEWLINE_Banzer d\xc3\xb8de den 5. maj 2002.'